Innrømmer å ha spredd nakenbilder av Scarlett
Mannen, som kommer fra Florida, møtte i retten i Los Angeles mandag. Der innrømmet han å ha brutt loven ved å hacke seg inn i eposten til om lag 50 celebriteter - deriblant Hollywood-skuespillerne Scarlett Johansson (26) og Mila Kunis (28) samt popstjernen Christina Aguilera (31). Den tiltalte har altså gjort helomvending. I tidligere høringer har han nemlig nektet skyld. I retten i går innrømmet hackeren ifølge Reuters å ha sendt innhold han fant, deriblant nakenbilder, til flere kjendisnettsteder. Særlig ble bildene av nakne Johansson spredd med rekordfart på nettet. 35-åringen erklærer seg nå i tillegg skyldig i avlytting, identitetstyveri og flere andre uspesifiserte tiltalepunkter.Mannen får dommen i juli og blir sittende i varetekt fram til da, uten mulighet for kausjon. Strafferammen er på opptil 60 års fengsel. I tillegg risikerer han å måtte betale klekkelige bøter. Den tiltalte ble arrestert i oktober i fjor. Da hadde FBI etterforsket det store antallet hackinger av kjendiser i nesten ett år.Statsadvokat André Birotte Jr, som har hatt ansvaret for etterforskningen, uttrykte lettelse over utfallet i retten mandag. - Dagens innrømmelse kaster et godt lys over den mørke underverdenen med computer-hacking. Denne saken beviser at alle, også offentlige personer, må ta forholdsregler for å verne privat informasjon fra hackere som tilhører denne mørke underverdenen, uttalte Birotte Jr ifølge Reuters.Hackeren, som jobber ved et prestekontor i Florida, har uttalt til en lokal-TV-stasjon der at han ble avhengig av å snoke i kjendisers privatliv, og at han ikke klarte å stoppe. Johansson har etter bildelekkasjen gått offentlig ut og forklart at nakenbildene hun tok av seg selv var ment for hennes daværende ektemann, skuespiller Ryan Reynolds (35).
En 35 år gammel mann har erklært seg skyldig i å ha hacket seg inn på PCen til filmstjernen Scarlett Johansson (26).